**TEMA: WAT IS JOU ERFENIS?**

**DEEL 1 – DIE ERFENIS WAT ONS KRY**

Erfenisdag is een van my gunsteling vakansiedae! Ek dink dis omdat ek van die idee van ’n ‘erfenis’ hou. ’n Erfenis is iets wat iemand anders voor gewerk het en dan vir jou gee as hulle weggaan. Jy het niks daarvoor gedoen nie, maar jy kry dit en dis joune. Is dit nie wonderlik nie? Maar ek dink die ding wat ’n ‘erfenis’ vir my spesiaal maak is dat die persoon wat vir jou iets gee dit nie hoef te doen nie – hulle doen dit omdat hulle wil. Iemand, wat hard vir iets gewerk het, besluit om dit vir my te gee, nie omdat ek dit verdien nie, maar bloot omdat hulle wil.

Is dit nie ’n goeie opsomming van die evangelie nie? Iemand wat hard gewerk het vir iets kosbaars en dan besluit om dit vir ander te gee, nie omdat hulle dit verdien nie, maar omdat Hy wil.

Hoor hoe mooi klink dit in ons jaarvers vir hierdie jaar:

Galasiërs 4:7:

Jy is dus nie meer ’n slaaf nie; jy is nou ’n kind van God. En omdat jy sy kind is, het God jou ook sy erfgenaam gemaak.

Wonderlik nè! Jy is God se erfgenaam, jy gaan by God erf. Omdat jy dit verdien? Nee, omdat jy sy kind is.

Hoor hoe stel Paulus dit aan Titus:

Titus 3:5-7:

Hy het ons verlos, nie op grond van iets wat ons vir ons vryspraak gedoen het nie, maar op grond van sy eie ontferming. Dit het Hy gedoen deur die wedergeboorte wat die sonde afwas, en deur die Heilige Gees wat nuwe lewe gee. 6 God het die Heilige Gees oorvloedig op ons uitgestort deur Jesus Christus ons Verlosser. 7 So is ons dan deur sy genade vrygespreek en het ons erfgename geword van die ewige lewe wat ons verwag.

God het ons gered. Ons sondes is vergewe. Ons het die Heilige Gees. Ons gaan vir ewig lewe! Dis ons erfenis.

Hebreërs 9:15:

Sy dood het plaasgevind om mense te verlos van die oortredinge wat onder die eerste verbond begaan is, sodat dié wat geroep is, die beloofde ewige erfenis kan ontvang.

Die eerste verbond is die Ou Testament, die wet, die 10 gebooie. Ons is verlos van ons oortredinge daarteen!

Wat kry ek as erfenis? Die ewige lewe!

Omdat ek dit verdien? Nee! Omdat ek ’n Pa het wat vir my lief is.

Kom ons loof Hom nou daarvoor.

SING LOF- EN DANKLIEDERE

**DEEL 2 – DIE ERFENIS WAT ONS GEE**

Wat kry ek as erfenis? Die ewige lewe!

Maar dis nie die enigste vraag wat ons vandag vir onsself moet afvra nie. As die lewe net gaan oor wat ek erf, is ek darem vreeslik selfsugtig. Iewers moet ek tog ook vra:

**Wat gee ek as erfenis?**

Wat kry ander by my wat hulle nie verdien nie? Wat gee ek vir ander wat hulle lewe beter maak? Wat los ek agter by mense as ek van hulle af weggaan? Wat kry my kinders en kleinkinders en vriende en kollegas en bure by my?

As ek in die oggend werk toe gaan, wat los ek by my huis agter?

As ek in die middag huis toe gaan, wat los ek by my werk agter?

As ek klaar saam met vriende en familie gekuier het, wat los ek vir hulle agter?

Wat is my erflating, wat is my ‘legacy’?

Is dit die Here? Is dit wat ek by mense agterlaat? Is dit my erfenis aan my vou, my man? Is dit my erflating aan my kinders en my kleinkinders? Is dit my ‘legacy’ by my vriende en kollegas en kliënte?

Hoor wat sê die Here in Deuteronomium 6, net na die 10 gebooie in Deuteronomium 5 gegee is:

Deuteronomium 6:2:

Jy, jou kinders en jou kleinkinders moet die Here dien so lank as wat jy lewe.

So lank as ek lewe, moet ek die Here dien.

So lank **EK** lewe, moet my kinders die Here dien.

So lank **EK** lewe, moet my kleinkinders die Here dien.

→ dis MY verantwoordelikheid

Hoe doen ek dit?

Deuteronomium 6 gaan verder:

Deuteronomium 6:4-9:

4“Luister, Israel! Die Here ons God is die enigste Here. 5Jy moet die Here jou God liefhê met jou hele hart, met jou hele siel en met al jou krag. 6Jy moet jouself heelhartig verbind aan die gebooie wat ek vandag vir jou gee.

1. 7Skerp hierdie woorde by jou kinders in en
2. praat met hulle daaroor by die huis
3. en wanneer jy op pad is,
4. wanneer jy gaan lê
5. en wanneer jy opstaan.
6. 8Bind dit aan jou hande vas as ’n herinnering
7. en dra dit op jou voorkop.
8. 9Skryf dit op die deurkosyne van jou huis
9. en teen jou stadspoorte.

Kom ons kyk vinnig na elkeen van hierdie:

1. **Skerp it by jou kinders in**: Dis dieselfde Hebreeuse woord wat gebruik word om te praat van pyle skerp maak. Kan my kinders die Here se Woord gebruik, soos skerp pyle? Of weet hulle maar min....
2. **praat met hulle daaroor by die huis:** Praat ons by ons huise oor die Here? Hierdie Erfenisdag langnaweek – waaroor het jy gepraat? Waaroor het jy met jou vriende en jou eggenoot en jou kinders gepraat?
3. **en (praat) wanneer jy op pad is:** Waaroor praat ons as ons in die kar is? Waarna luister ons as ons in die kar is? Waarmee maak ons onsself val terwyl ons op pad is?
4. **(Praat) wanneer jy gaan lê:** Waarmee sluit ons ons dae af? Hoe lyk die laaste 5 of 10 minute van jou aand? En die laaste 5 of 10 minute van die tyd wat julle gesin saam is?
5. **en (praat) wanneer jy opstaan:** Waarmee begin jy jou dag? En wat doen julle gesin saam in die oggende?
6. **Bind dit aan jou hande vas as ’n herinnering:** Hoekom hande? Want met jou hande werk jy. Die volk moes die wet op hulle hande skryf sodat hulle dit die heeltyd kan raaksien terwyl hulle werk. Waaraan herinner jou hande jou? Waaraan herinner jou handewerk jou? Waaraan dink jy terwyl jy werk? Wat los jou werk agter by ander? Hoe ver weg is die Here terwyl jy met werk besig is?
7. **en dra dit op jou voorkop:** Hoekom op die voorkop? Want dit is wat ander sien wat my met my te doen het. Dis waaraan ek ander laat dink, ander herinner. Wat sien ander as hulle na jou kyk? Wat sien hulle op jou gesig? Wat sien hulle uit jou teenwoordigheid? Waaraan herinner ek ander mense? Sien hulle die Here?
8. **Skryf dit op die deurkosyne van jou huis:** Waarvoor is jou huis bekend? Wat beleef mense as hulle daar inkom? Wat heers in jou huis?
9. **En (skryf) teen jou stadspoorte:** Die stadspoorte was die plek waar besigheid gedoen is en waar hofsake gehou is. Wat heers by jou werk? Wat heers in jou kantoor? Hoe reg en regverdig tree ek op? Doen ek wat reg is voor die Here, al is ek die enigste een?

Wat los jy agter? Is dit hoe ek wil hê dit moet wees? Is dit hoe ek wil hê my kinders moet leef?

Is ek OK daarmee as my kinders net soveel Bybellees as ek? Net soveel bid as ek? As my kinders met hulle mans en vrouens en kinders en ouers saam leef soos wat ek doen?

Watter gewoontes en prioriteite en fokusse erf ander by my?

Wat is my erflating? En wat wil ek hê moet dit wees? En wat gaan ek daaraan doen?

Amen